Justitsministeren inddraget i byggesag fra Skødstrup ved Aarhus.

Justitsminister Nick Hækkerup (S) skal tage stilling til en byggesag med et ulovligt opført hus i Skødstrup ved Aarhus.

Det skriver Århus Stiftstidende.

Sagen handler om, at en bygherre på adressen Tronkærlund 28 i Skødstrup har bygget sin sokkel 30 centimeter højere end tilladt af kommunen i byggetilladelsen.

Et brud på reglerne, der har udløst tre kommunale påbud om at standse byggeriet og opføre en ny sokkel, der opfylder kravene.

Århus Stiftstidende har søgt aktindsigt i byggesagen, og den viser en byggesag, der er løbet helt af sporet.

Byggesagen ærgrer den nærmeste nabo, Rune Simonsen.

- Vi er kede af generne med øget indblik fra naboens stueplan og fra terrasser i stueplan. Samtidig er bygningens fremtoning meget voldsom. Fra vores have kan vi se hele huset, og det ser voldsomt ud. For det første er bygningen hævet, men samtidig er det også et stort hus, siger Rune Simonsen til TV 2.

Han søgte sammen med sin kone i 2013 om lov til at hæve soklen på deres hus med netop 30 centimeter. Dengang fik ægteparret afslag.

Afslag på afslag på afslag

Bygherren mener dog ikke, at han skal opføre en ny sokkel. Han mener tværtimod, at han skal have lov til at bygge huset færdigt, da det vil være for dyrt at brække gulvet op.

Kommunen holdt fast i deres beslutning. Tronkærlund 28 ligger allerede højt i landskabet, så af hensyn til naboerne skal huset have en lavere sokkel.

Det stoppede dog ikke bygherren. Han søgte ifølge Århus Stiftstidende om dispensation, fik afslag, klagede til Natur-og Miljøklagenævnet, fik afslag. Alt imens han byggede videre.

I 2016 pålagde kommunen for tredje gang bygherren at stoppe byggeriet. Han fortsatte, og derfor blev sagen anmeldt til politiet.

Betaler ikke tvangsbøder

I september 2017 blev sagen behandlet i Retten i Aarhus, hvor dommen var klar: Bygherren skulle sænke soklen og betale 500 kroner om ugen i tvangsbøder, til den nye sokkel er støbt.

Bygherren standsede dog ikke byggeriet. Tvangsbøderne ignorerede han.

Og de blev heller ikke forsøgt inddraget, da instansen, der skal inddrive ubetalte bøder, Politiets Administrative Center, ikke har adgang til systemet, hvor gælden skal registreres.

Villaen står færdig

Ifølge Århus Stiftstidende er villaen nu færdig.

Jeg ved godt, at jeg ikke måtte bygge videre, men jeg var vred over naboerne, derfor byggede jeg videre Bygherren

Bygherren vil ikke tale med mediet, men i en korrespondance med Aarhus Kommune kan Århus Stiftstidende læse en besked fra bygherren til kommunen.

- Jeg ved godt, at jeg ikke måtte bygge videre, men jeg var vred over naboerne, derfor byggede jeg videre, skrev han 3. april i år.

Sagen lander hos justitsministeren

Hos Aarhus Kommune bryder rådmand Bünyamin Simsek (V) sig ikke om sagen. Derfor har han sendt et brev til justitsminister Nick Hækkerup (S), hvor han beskriver, hvordan kommunen er magtesløse overfor ulovligt byggeri, når inddrivelsen af tvangsbøder ikke virker.

Bünyamin Simsek mener, at sagen krænker retsfølelsen.

- Jeg vil nærmest gå så vidt som til at kalde det tragikomisk, at den lange sagsbehandlingstid skyldes problemer med inddrivelsessystemerne. Ingen - hverken politi, kommune eller naboerne - kan være tjent med, at sagen er trukket så meget i langdrag, siger Bünyamin Simsek til Århus Stiftstidende.

Naboen, Rune Simonsen, håber, at sagen snart kan lukkes.

- Vi har en klar forventning om, at myndighederne sørger for, at de regler, der er, bliver opfyldt. Og at den dom, der ligger fra retsvæsenet, bliver eksekveret. Vi har også en forventning om, at det sker nu, for sagen har kørt i fire et halvt år. Det er åbenlyst for lang tid for en simpel byggesag, siger Rune Simonsen til TV 2.